KUOPIO ANSAITSEE KANTTILAN

Suomalainen Naisliitto ry järjesti kesäpäivät Kuopiossa 24. - 25.7.2023. 48 jäsentämme eri puolilta Suomea tutustui Kuopion nähtävyyksiin, jonka lisäksi järjestimme Kuopion kaupunginkirjastossa yleisötilaisuuden.

Koska olemme Minna Canthin talo ry:n jäseniä, saimme järjestää Kanttilan tiloissa Naisten Ääni –näyttelyn, jossa on edelleen esillä yhdeksän kuopiolaisen naisen elämäkerrat. Vieraillessamme Kanttilassa keskustelimme siitä, miten ainutkertainen kulttuuriteko Kanttilan talon kunnostaminen olisi Kuopion kaupungilta. Talo sijaitsee Kuopion parhaalla paikalla kaupungin keskustassa ja se olisi riittävän iso paitsi museoksi ja Minna Canthin elämäntyön vaalimiseksi, myös lukuisiin erilaisiin käyttötarkoituksiin. Tiloissa voitaisiin järjestää monen tyyppisiä tiede-, taide-, järjestö- ja kulttuuritapahtumia sekä näyttelyitä.

Kanttila on uniikki kulttuuriympäristö. Mutta Minna Canth oli enemmän kuin kulttuurihenkilö. Hän oli myös journalisti, yrittäjä ja yhteiskunnallinen vaikuttaja. Hän toi rohkeasti esiin yhteiskunnallisia kysymyksiä, joita ei ollut koskaan aikaisemmin sanottu ääneen. Useiden alojen asiantuntijat ja harrastajat olisivat varmasti kiinnostuneita tutustumaan elinympäristöön, josta Minna Canth ammensi työskentely- ja luomisvoimansa. Kanttila olisi kooltaan riittävän suuri myös kansainvälisten tilaisuuksien järjestämiseen.

Minna Canthin vaikutus näkyy vuonna 1907 perustetun Suomalaisen Naisliiton toiminnassa usealla tavalla. Järjestämme kaksi kertaa vuodessa Minna Canth –seminaarin, joka on kyseisenä vuonna ajankohtaiseen naisten tasa-arvoasiaan liittyvä koulutustapahtuma. Jäsenlehtemme on nimeltään Minna. Jaamme Minna-palkinnon joka toinen vuosi naiselle, joka on toiminnallaan edistänyt merkittävästi tasa-arvotyötä. Seuraava Minna-palkinto jaetaan lokakuussa 2023.

Savon Sanomissa ilmestyi 23.7.2023 päätoimittaja Matti Pietiläisen kolumni, jossa toivotaan Kuopion alkavan jakaa kansainvälistä Minna Canth –palkintoa, joka toisi kansainvälisiä vierailijoita Kuopioon ja lisäisi arvostusta Minna Canthin elämäntyötä kohtaan. Suomalainen Naisliitto ry kannattaa lämpimästi ajatusta – ja missäpä palkintojenjakotilaisuus onnistuisi paremmin kuin kuntoon saatetussa Kanttilassa.

Kolumni muistuttaa myös Kuopion 250-vuotisjuhlavuodesta, joka on vuonna 2025. Suomalainen Naisliitto ry käyttää tilaisuutta hyväkseen antaakseen lahjavihjeen Kuopion kaupungille: entäpä jos antaisitte itsellenne 250-vuotislahjaksi uudistetun Kanttilan. Kuopio ansaitsee Kanttilan!

Suomalainen Naisliitto ry:n hallitus

Eva Tervonen, puheenjohtaja

Marianna Rossi, hallituksen jäsen, tiedottaja